**Rasmus Joni Juhani Kupari** (s. 15. maaliskuuta 2000 Kotka) on suomalainen jääkiekkoilija, joka pelaa NHL-seura Winnipeg Jetsin organisaatiossa. Los Angeles Kings varasi Kuparin ensimmäisellä kierroksella 20. pelaajana NHL:n varaustilaisuudessa 2018. Kupari on pelipaikaltaan keskushyökkääjä, mutta hän osaa pelata myös laidassa. Hän laukoo oikealta.

Ura
---

### Seuraura

Kupari on Kotkan Titaanien kasvatti. Hän siirtyi 15-vuotiaana KooKoon junioreihin kaudeksi kaudeksi 2015–2016. Kupari oli C-nuorten SM-karsinnoissa joukkueensa paras pistemies ja syöttäjä tehoilla 4+9=13. Suurimman osan kaudestaan hän vietti kuitenkin KooKoon B-nuorissa. Kaudeksi 2016–2017 Kupari siirtyi Oulun Kärppien B-nuoriin. Seuraa edustanut pelaajaetsivä Toivo Talvitie otti häneen yhteyttä jo vuotta aiemmin. Kupari pelasi Kärppien B-nuorissa noin puolet kaudestaan. Hän oli pudotuspeleissä joukkueen paras maalintekijä ja jakoi sisäisen pistepörssin voiton Zdeněk Sedlákin kanssa tehoilla 3+2=5. Kupari voitti kauden päätteeksi B-nuorten SM-pronssia. Joulukuussa 2016 hän siirtyi Kärppien A-nuorten vahvuuteen, missä Kupari pelasi valtaosan loppukaudestaan. Hän teki siellä 16-vuotiaana 22 runkosarjaottelussa tehot 4+10=14 ja pudotuspeleissä piste per peli -tahdilla viidessä ottelussa tehot 2+3=5.

Kaudeksi 2017–2018 Kupari teki kaksivuotisen SM-liigasopimuksen Kärppien kanssa. OHL-joukkue Sault Ste. Marie Greyhounds varasi hänet 112. pelaajana CHL:n varaustilaisuudessa 2017, mutta Kupari päätti jäädä kuitenkin jatkamaan uraansa Kärppiin. Hän aloitti kautensa seuran A-nuorissa, mutta Sami Anttilan loukkaantuminen ja Jari Sailion pelikielto avasivat hänelle paikan Kärppien SM-liigakokoonpanosta kauden neljännessä ottelussa 14. syyskuuta 2017 Pelicansia vastaan. Kupari merkittiin joukkueen kolmosketjun oikeaan laitaan Nicklas Lasun ja Jyri Junnilan viereen. Hän sai ottelussa jääaikaa 10 minuuttia ja 28 sekuntia. Liigauransa avausmaalin Kupari teki viidennessä ottelussaan 28. syyskuuta 2017 Saimaan Palloa vastaan. Hän keräsi ottelusta teholukeman +2. Kimmo Koskenkorva valitsi Kuparin ottelun Alumnien tähtien ykköstähdeksi.

Kupari vakiinnutti kauden 2017–2018 aikana paikkansa Kärppien SM-liigajoukkueessa, jossa hänen tulokaskautensa toi 39 runkosarja- ja kuudessa playoff-ottelussa tehot 6+8=14. Kevätkaudella Kuparia peluutettiin muuan Julius Junttilan osallistuessa Pyeongchangin olympialaisiin Kärppien kärkiketjuissa ja hän sai vastuuta myös ylivoimalla. Pudotuspeleissä Kupari mahtui kuitenkin vain kuusi kertaa Kärppien kokoonpanoon ja lopulta finaalisarjan alussa Kärpät päästi hänet alle 18-vuotiaiden MM-kilpailuihin. Kupari voitti kauden päätteeksi Suomen-mestaruuden. Hän pelasi kauden aikana miesten pelejä myös viiden ottelun verran lainalla Mestis-joukkue Kokkolan Hermeksessä. Kupari pelasi osan kaudestaan myös Kärppien A-nuorissa, joita hän vahvisti myös A-nuorten SM-liigan finaaleissa, jotka päättyivät SM-hopeaan.

Tammikuussa 2018 NHL:n kykyjenetsijäpalvelu listasi hänet rankingissaan Euroopassa pelaavista kenttäpelaajista kuudenneksi NHL:n varaustilaisuuteen 2018, mikä oli suomalaisista korkein sijoitus. Huhtikuun rankingissa Kuparin sijoitus oli 11. ja hänet ohitti rankingissa suomalaisista Jesperi Kotkaniemi. Lopulta Los Angeles Kings varasi Kuparin ensimmäisellä kierroksella varaustilaisuuden 20. pelaajana. Hänestä tuli kaikkien aikojen toinen NHL:ään varattu Kotkan Titaanien kasvatti Ossi Louhivaaran jälkeen. Louhivaara ei kuitenkaan koskaan pelannut NHL:ssä.

Jo varauskesänään, heinäkuussa 2018 Kupari teki Kingsin kanssa kolmivuotisen tulokassopimuksen. Noin viikkoa myöhemmin hänen vahvistettiin pelaavan kauden 2018–2019 vielä lainalla Kärpissä. Kupari pelasi pääosan kaudestaan joukkueen kakkosketjussa hänen kanssaan myös alle 20-vuotiaiden maajoukkueessa pelanneen Aleksi Heponiemen kanssa. Syyskuussa 2018 Kupari sai yhden ottelun pituisen pelikiellon taklattuaan SaiPan hyökkääjää Anssi Löfmania päähän. Ottelussa tilanteesta ei tuomittu rangaistusta, mutta nähtyään tilanteen videolta liigan päävideotuomari siirsi tapauksen kurinpitodelegaation käsittelyyn. Kupari teki läpimurtonsa SM-liigassa tehden 43 runkosarjaottelussa tehot 12+21=33, 16 playoff-ottelussa tehot 1+4=5 ja kymmenessä Mestarien liigan ottelussa tehot 1+6=7. Kupari voitti kauden päätteeksi SM-hopeaa.

Syksyn 2019 harjoitusleirin päätteeksi Los Angeles Kings lähetti Kuparin AHL-joukkue Ontario Reignin vahvuuteen. Hän pelasi siellä alkukaudella 2019–2020 27 runkosarjaottelua tehopistein 6+2=8, kunnes alle 20-vuotiaiden MM-kilpailuissa tullut polvivamma päätti Kuparin kauden jo joulukuussa. Kuparin vasemman jalan eturistisiteen repeämä vaati leikkaushoitoa. Hän kuntoutti itseään vielä syksyllä 2020. Tammikuun 2021 harjoitusleirin päätteeksi Kings lähetti Kuparin Reigniin. Helmikuussa hänet nostettiin Kingsin varamiesten "taksiryhmään". Kupari nostettiin joukkueen NHL-kokoonpanoon 5. maaliskuuta 2021 otteluun St. Louis Bluesia vastaan. Hänet merkittiin debyytissään Kingsin kolmosketjuun Trevor Mooren ja Adrian Kempen viereen. Kupari sai ottelussa jääaikaa 10 minuuttia ja 7 sekuntia. Kolmen NHL-ottelun jälkeen hänet lähetettiin takaisin farmiin.

Kesäkuussa 2023 Kings kauppasi Kuparin, Alex Iafallon, Gabriel Vilardin ja toisen kierroksen varausvuoron vuoden 2024 varaustilaisuudessa Winnipeg Jetsiin vaihdossa Pierre-Luc Duboisiin.

Elokuussa 2023 Kupari teki Jetsin kanssa kaksivuotisen ja yhteensä kahden miljoonan dollarin arvoisen sopimuksen.

### Maajoukkueura

Kupari pelasi alle 20-vuotiaiden MM-kilpailuissa vuosina 2018, 2019 ja 2020, joista vuoden 2019 turnaus päättyi maailmanmestaruuteen. Vuoden 2020 turnaukseen hänet nimettiin Suomen varakapteeniksi, mutta Kuparin turnaus päättyi kuitenkin jo avausotteluun Ruotsia vastaan, kun hän loukkasi polvensa törmättyään Philip Brobergin kanssa.

Kupari pelasi myös alle 18-vuotiaiden MM-kilpailuissa vuosina 2017 ja 2018, joista jälkimmäinen turnaus päättyi maailmanmestaruuteen ja ensimmäinen hopeaan. Hän pelasi myös alle 18-vuotiaiden Ivan Hlinkan muistoturnauksessa vuonna 2017, jossa Kupari oli Suomen paras pistemies tehoilla 2+5=7. Hän jakoi myös koko turnauksen pistepörssin kolmannen sijan Tšekin Jan Jeníkin ja Kanadan Joe Velenon kanssa. Hänen tehopisteistään viisi syntyi avausottelussa Slovakiaa vastaan, jolloin Kupari teki Suomen 6–1-voittoon päättyneessä ottelussa tehot 2+3=5.

Kupari pelasi myös Norjan Lillehammerissa pelatuissa nuorten olympialaisissa 2016 sekä samana vuonna myös World U-17 Hockey Challengessa. Yhteensä hän on pelannut 33 nuorten ja 47 poikien maaottelua.

Kupari valittiin ensimmäisen kerran Suomen A-maajoukkueeseen jo 18-vuotiaana helmikuussa 2019 pelattavaan Sweden Hockey Gamesiin. Kupari kuitenkin loukkaantui pian valintansa jälkeen SM-liigaottelussa tammikuun lopulla, mikä esti häntä osallistumasta turnaukseen.

Pelityyli
---------

*The Draft Analyst* -sivusto on maininnut Kuparin nopeaksi, älykkääksi ja erittäin pehmeäkätiseksi pelaajaksi. Kanadalaisen *The Sports Network* -kanavan asiantuntija Craig Buttonin mukaan terävä luistelu on hänen iso vahvuutensa, jonka avulla Kupari pystyy murtautumaan puolustusten läpi ja luomaan sitä kautta myös tekopaikkoja.

*Kiekkoareena* -verkkolehden toimittaja Miika Arposen mukaan Kupari on älykäs kahden suunnan hyökkääjä, joka muistuttaa hyvin paljon Sebastian Ahoa nopean luistelunsa, hyvän pelinäkemyksensä ja taitavien käsiensä ansiosta. Arposen mukaan häntä voi hyödyntää kaikissa tilanteissa alivoimalta ottelun ratkaisuhetkien tasoitusmaalin hakemiseen. Oulun Kärppien päävalmentaja Mikko Manner puolestaan kuvaili Kuparia hänen SM-liigadebyyttinsä yhteydessä:

> »Jesse Puljujärven ja Sebastian Ahon sekoitus. Hänellä on Puljujärven kanssa paljon samoja elementtejä kiekonkuskaamisessa. Puljujärvi ehkä menee vähän enemmän suoraan, kun taas Kuparilla on sellaisia samanlaisia rytmityselementtejä, mitä taas Aholla on.» 
> 
> 

Kupari on itse maininnut esikuvikseen Patrick Kanen ja Nathan MacKinnonin, joista jälkimmäiseen hän on verrannut itseään pelityyliltään. Kupari on kertonut seuranneensa nuorempana myös Pavel Datsjukia ja Anže Kopitaria.

Muuta
-----

Kuparin isä Marko pelasi omalla urallaan hyökkääjänä lähinnä alemmissa sarjoissa, mutta hän pelasi myös yhden SM-liigaottelun KooKoossa kaudella 1989–1990.

Kuparilla on kaksi nuorempaa sisarusta.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2016–2017 | Kärpät | A-SM | 22 | 4 | 10 | 14 | 6 | 5 | 2 | 3 | 5 | 2 |  |  |  |  |  |  | U18 | 7 | 0 | 3 | 3 | 2 |
| 2017–2018 | Kärpät | A-SM | 11 | 3 | 4 | 7 | 12 | 3 | 0 | 2 | 2 | 0 |  |  |  |  |  |  | U18 | 4 | 2 | 1 | 3 | 0 |
|  | Kärpät | SM-liiga | 39 | 6 | 8 | 14 | 12 | 6 | 0 | 0 | 0 | 4 | Kanada-malja |  |  |  |  |  | JMM | 5 | 0 | 0 | 0 | 0 |
|  | Hermes | Mestis | 5 | 1 | 3 | 4 | 4 | – | – | – | – | – |
| 2018–2019 | Kärpät | SM-liiga | 43 | 12 | 21 | 33 | 65 | 16 | 1 | 4 | 5 | 6 |  |  |  |  |  |  | JMM | 7 | 1 | 4 | 5 | 4 |
| 2019–2020 | Ontario Reign | AHL | 27 | 6 | 2 | 8 | 9 | – | – | – | – | – |  |  |  |  |  |  | JMM | 1 | 0 | 0 | 0 | 2 |
| 2020–2021 | Ontario Reign | AHL | 32 | 8 | 15 | 23 | 18 | 1 | 0 | 0 | 0 | 4 |
|  | Los Angeles Kings | NHL | 7 | 1 | 0 | 1 | 2 | – | – | – | – | – |
| 2021–2022 | Los Angeles Kings | NHL | 57 | 5 | 8 | 13 | 18 | 5 | 0 | 0 | 0 | 2 |
|  | Ontario Reign | AHL | 15 | 5 | 3 | 8 | 12 | – | – | – | – | – |
| 2022–2023 | Los Angeles Kings | NHL | 66 | 3 | 12 | 15 | 12 | 6 | 0 | 0 | 0 | 0 |
|  | Ontario Reign | AHL | 11 | 5 | 4 | 9 | 22 | – | – | – | – | – |
| 4 kautta | yhteensä | AHL | 85 | 24 | 24 | 48 | 61 | 1 | 0 | 0 | 0 | 4 |
| 3 kautta | yhteensä | NHL | 130 | 9 | 20 | 29 | 32 | 11 | 0 | 0 | 0 | 2 |
| 2 kautta | yhteensä | SM-liiga | 82 | 18 | 29 | 47 | 77 | 22 | 1 | 4 | 5 | 10 |

Lähteet
-------

* Rasmus Kupari The Internet Hockey Databasessa (englanniksi)
* Rasmus Kupari Eurohockey-sivustolla (englanniksi)
* Rasmus Kupari *Elite Prospects*. Everysport Media Group AB.  (englanniksi)

### Viitteet

1. ↑  Stenius, Ari: Ihmiskuula Aarnio evästää tänään Kärpissä debytoivaa Kuparia - "Kunhan ei mene kumartelemaan" *iltalehti.fi*.  14.9.2017. Alma Media Suomi Oy. Viitattu 15.9.2017.
2. ↑  Korhonen, Jarmo: Tässä on Kärppien huikea mestarijoukkue pelaaja pelaajalta *is.fi*.  14.9.2017. Sanoma Media Finland Oy. Viitattu 30.4.2018.
3. 1 2  Turunen, Martti: "Pit­käl­le mun oma päätös".  *Forum24*, 30.8.2018. Artikkelin verkkoversio. Viitattu 23.4.2021.
4. 1 2 3 4 5 6 7 8 9 10 11  Rasmus Kupari *Elite Prospects*. Everysport Media Group AB.  (englanniksi)
5. ↑  Kastellin urheilulukioon valitut 2016 *ouka.fi*. Oulun kaupunki. Viitattu 27.1.2020.
6. ↑  Kotkalaiskiekkoilija Rasmus Kupari siirtyi jättikaupassa Kalifornian auringon alta Kanadan kylmyyteen – "Olihan se tietynlainen uutispommi" *Kymen Sanomat*.  28.6.2023. Viitattu 28.6.2023.
7. ↑  Himanen, Jari: Ruotsin ilmiömäinen puolustajalupaus varattiin ensimmäisenä NHL-draftissa - kaksi suomalaista meni avauskierroksella *iltalehti.fi*.  23.6.2018. Alma Media Suomi Oy. Viitattu 23.6.2018.
8. 1 2  Wilenius, Teemu: Nuoren tai­tu­rin kädet eivät jäädy – Rasmus Kuparin ke­hi­tys­käy­rä on poik­keuk­sel­li­nen *Kaleva*.  22.12.2017. Viitattu 23.4.2021.
9. ↑  Elite Prospects - Kärpät U18 *eliteprospects.com*. Everysport Media Group AB. Viitattu 7.5.2019. (englanniksi)
10. ↑  Laine, Sami: Kärppien timanttinen pelaajamylly jauhaa junioreista NHL-tähtiä – miten Oulusta tuli Suomi-kiekon sampo? *yle.fi*.  17.4.2017. Yleisradio Oy. Viitattu 15.9.2017.
11. ↑  Sopimustilanne kaudelle 2017-2018 *oulunkarpat.fi*.  17.5.2017. Oulun Kärpät Oy. Viitattu 15.9.2017.
12. ↑  Neljä suomalaista varattiin CHL:n ulkomaalaisten varaustilaisuudessa *Jatkoaika.com*.  28.6.2017. Jatkoaika r.y. Viitattu 15.9.2017.
13. ↑  Kokoonpanot *liiga.fi*.  14.9.2017. Jääkiekon SM-liiga Oy. Viitattu 15.9.2017.
14. ↑  Ottelutilastot *liiga.fi*.  14.9.2017. Jääkiekon SM-liiga Oy. Viitattu 23.4.2021.
15. ↑  Ottelutilastot *liiga.fi*.  28.9.2017. Jääkiekon SM-liiga Oy. Viitattu 28.9.2017.
16. ↑  Otteluseuranta *liiga.fi*.  28.9.2017. Jääkiekon SM-liiga Oy. Viitattu 28.9.2017.
17. ↑  Uusituilla ketjuilla Sportin kimppuun *oulunkarpat.fi*.  6.2.2018. Oulun Kärpät Oy. Viitattu 30.4.2018.
18. ↑  Onnela, Janne: Kärpät päästi kokoonpanosta tippuneen Rasmus Kuparin Venäjälle kultajahtiin – "Kyllä tässä jo haluaakin päästä pelaamaan" *kaleva.fi*.  22.4.2018. Kaleva Oy. Viitattu 30.4.2018.
19. ↑  2018 Draft Prospect Rankings *NHL.com*. National Hockey League. Viitattu 30.4.2018. (englanniksi)
20. ↑  Hämäläinen, Tuomas: NHL:n huippuvaraus Rasmus Kupari paljasti ensi kauden suunnitelmansa – "Siellä isoon rooliin" *MTVuutiset.fi*.  23.6.2018. Telia Company AB. Viitattu 15.7.2018.
21. ↑  Tillaeus, Juulia: Rasmus Kupari muutti 15-vuotiaana kauas kotoa päästäkseen jääkiekon huipulle – nyt NHL-unelma on lähempänä kuin koskaan: "Haluan nauttia joka hetkestä, ettei ole sellaista pakottamista elämässä" *Yle Uutiset*.  4.8.2018. Viitattu 23.4.2021.
22. ↑  LA Kings Sign First Round Pick Rasmus Kupari to 3-Year Entry-Level Deal *nhl.com/kings*.  14.7.2018. Los Angeles Kings. Viitattu 15.7.2018. (englanniksi)
23. ↑  Lahtinen, Miikka: Huippudiili! 18-vuotias suomalainen superlupaus allekirjoitti NHL-sopimuksen *suomikiekko.com*.  14.7.2018. Nordic Sport Media. Viitattu 15.7.2018.
24. ↑  Lahtinen, Miikka: Suomalaisen NHL-lupauksen ensi kauden osoite selvillä – lainasopimuksella Liigaan! *suomikiekko.com*.  21.7.2018. Nordic Sport Media. Viitattu 22.7.2018.
25. ↑  Lahtinen, Miikka: Viimeinen kausi Liigassa? Suomalainen superlupaus unelmoi jo NHL:stä – "Haaveena pikkupojasta asti" *suomikiekko.com*.  24.10.2018. Nordic Sport Media. Viitattu 22.7.2018.
26. ↑  Lehtisaari, Matti: Oulun Kärppien superlupaus Kupari pelikieltoon *Yle Uutiset*.  25.9.2018. Viitattu 23.4.2021.
27. ↑  Onnela, Janne: Liigan ku­rin­pi­to­de­le­gaa­tio otti kärp­pä­täh­den lauan­tain tak­lauk­sen tar­kem­paan syyniin – Ku­pa­ril­le tulossa pe­li­kiel­toa? *Kaleva*.  24.9.2018. Viitattu 23.4.2021.
28. ↑  Pönniö, Toni: Ei vielä NHL-debyyttiä! Nuorten kultaleijonalle passitus farmiin *suomikiekko.com*.  28.9.2019. Nordic Sport Media. Viitattu 30.9.2019.
29. ↑  Hyyppä, Emma: Nuorten MM-kisoissa loukkaantunut Rasmus Kupari leikkaukseen – kausi ohi *yle.fi*.  8.1.2020. Yleisradio Oy. Viitattu 3.12.2020.
30. ↑  Saastamoinen, Lauri: Rasmus Kuparin Liiga-siirto karille – NHL-toimittajalta kuitenkin todellinen huippu-uutinen suomalaisesta! *nhlsuomi.com*.  15.9.2020. Nordic Sport Media. Viitattu 12.1.2021.
31. ↑  Dooley, Zach: Day 9 Notes - New look to Kings skate + 14 assigned to Ontario *lakingsinsider.com*.  11.1.2021. Los Angeles Kings Hockey Club L.P. Viitattu 12.1.2021. (englanniksi)
32. ↑  Seppä, Lassi: AHL kutsuu Liigassa hurjastellutta Arttu Ruotsalaista − myös Rasmus Kuparille farmikomennus *Jatkoaika.com*.  12.1.2021. Jatkoaika r.y. Viitattu 12.1.2021.
33. ↑  Miettinen, Miska: Nyt on NHL-debyytti todella lähellä! AHL:ssä loistanut suomalaisvaraus kutsuttiin taxi squadiin: "Olemme nähneet häneltä valtavia kehitysaskeleita" *suomikiekko.com*.  22.2.2021. Nordic Sport Media. Viitattu 8.3.2021.
34. ↑  Miettinen, Miska: Upea juttu: AHL:ssä kovia tehoja takonut suomalaistykki debytoi taalaliigassa ensi yönä *suomikiekko.com*.  5.3.2021. Nordic Sport Media. Viitattu 8.3.2021.
35. ↑  St. Louis Blues - Los Angeles Kings - March 5th, 2021 *NHL.com*.  5.3.2021. National Hockey League. Viitattu 8.3.2021. (englanniksi)
36. ↑  Miettinen, Miska: Rasmus Kupari lähetettiin NHL:stä farmiin – ja tehoilu jatkui heti *suomikiekko.com*.  13.3.2021. Nordic Sport Media. Viitattu 15.3.2021.
37. ↑
38. ↑
39. ↑  Hurmerinta, Eero: Nuorille Leijonille iso menetys − Rasmus Kuparin turnaus päätökseen *Jatkoaika.com*.  27.12.2019. Jatkoaika r.y. Viitattu 6.1.2020.
40. ↑  Elite Prospects - Hlinka Gretzky Cup 2017-2018 *eliteprospects.com*. Everysport Media Group AB. Viitattu 7.5.2019. (englanniksi)
41. ↑  Isotalo, Ilari: 17-vuotias suomalaislupaus hurmaa Leijonien matkassa – mässäili heti tehoilla! *Leijonat.com*.  8.8.2017. Nordic Sport Media. Viitattu 15.9.2017.
42. ↑  Lahtinen, Miikka: Karmea takaisku: Kärppien megalupaus loukkaantui – jää sivuun myös Leijonista *suomikiekko.com*.  31.1.2019. Nordic Sport Media. Viitattu 31.1.2019.
43. 1 2  Savonen, Ilari: Suomalainen suurlupaus vertailee itseään NHL-supertähteen – "Samanlaisia piirteitä kuin minussa" *suomikiekko.com*.  6.9.2017. Nordic Sport Media. Viitattu 15.9.2017.
44. ↑  Arponen, Miika: Ässien Kotkaniemi on 2018 draftin suomalaisten ykkösnimi *ls24.fi*.  19.7.2017. Marva Media Oy. Viitattu 15.9.2017.
45. ↑  Savonen, Ilari: Liigadebyytin tehneestä superlupauksesta hurja arvio – "Jesse Puljujärven ja Sebastian Ahon sekoitus" *suomikiekko.com*.  14.9.2017. Nordic Sport Media. Viitattu 15.9.2017.
46. ↑  Lehmola, Jussi: Rasmus Kupari pääsi toteuttamaan yhden unelmansa *nhl.com/fi*.  6.3.2021. National Hockey League. Viitattu 15.3.2021.
47. ↑  Marko Kupari *Elite Prospects*. Everysport Media Group AB.  (englanniksi)